PROFESORUL  VUZDUGAN  AUREL

CTITOR AL

ŞCOLII GENERALE TOMEŞTI

Prof. Banciu Liorean Gheorghe

Şcoala Generală Tomeşti

ŢEBEA 21.05. 2009

Ţara Zarandului nu a dat umaniţăţii numai revoluţionari şi luptători cu arma în mână, ci şi numeroşi intelectuali, unii de faimă mondială. Aceşti intelectuali s-au format sub îndrumarea unor dascăli de prestigiu care şi-au pus definitiv amprenta asupra formării lor.


Unul dintre aceşti dascăli de cuget şi simţire românească pe care i-a avut Zarandul, a fost profesorul Vuzdugan Aurel ctitor al Şcolii Generale Tomeşti.


Distinsul professor s-a născut la 5 august 1937 la Vaţa de Jos, ca fiu al lui Iosif şi Amalia, doi buni gospodari, tatăl fiind şi un iscusit meşter în arta lemnului, talent moştenit şi de fiul său. 


A urmat şcoala primară şi cea gimnazială în satul natal unde s-a remarcat ca un elev silitor. Părinţii săi, cu toate greutăţile materiale, văzând râvna fiului lor spre învăţătură şi dorinţa de a deveni dascăl l-au ajutat să urmeze cursurile Liceului Pedagogic din Deva, unde se va remarca ca un elev eminent cu preocupări deosebite pentru istorie şi literatură participând chiar la săpături arheologice alături de academicianul Hadrian Daicoviciu. 


La absolvirea liceului în anul 1956, va fi numit învăţător în satul Tătărăştii de Criş, iar în anii următori în satul Strâmba (azi Livada). Se va impune încă de acum ca un dascăl de prestigiu, un foarte bun pedagog dar şi un apropiat al elevilor cărora le-a câştigat de la început simpatia.


Nu va neglija nici propria formare intelectuală, continuându-şi studiile. Deşi va fi chemat de academicianul Hadrian Daicoviciu să urmeze cursurile Facultăţii de Istorie din Cluj, va refuza să urmeze această facultate datorită faptului că nu era de accord cu principiile istoriografiei ideologizate comuniste care denigra personalitatea unor mari eroi ai Transilvaniei. Va urma însă la fără frecvenţă cursurile Facultăţii de Filologie din Timişoara, unde se va remarca ca un student eminent şi unde se va forma ca un professor de excepţie de limba şi literature română.


În anul 1961, datorită  prestigiului de care se bucura deja tânărul învăţător, conducerea Inspectoratului Şcolar Regional Hunedoara îi va acorda funcţia de director al Şcolii Generale Tomeşti, şcoală înfiinţată în acel an.. Acestă funcţie de fapt implica construirea unei şcoli generale de opt clase în comuna Tomeşti, acolo unde funcţiona din 1846 doar o şcoală primară. Dânduşi seama de greutatea şi responsabilitatea acestei munci titanice, va reuşi de la început să-l  atragă de partea s-a pe  inimosul primar Iancu Bulz, pe învăţătorii din satele comunei, dar mai ales pe locuitorii satelor care entuziasmaţi de râvna directorului Aurel Vuzdugan, se vor implica atât financiar cât şi prin prestarea de muncă voluntară la ridicarea edificiului şcolii, reuşindu-se în scurt timp finalizarea acestuia.


Cu ocazia ultimei vizite pe care o va face la Şcoala Generală Tomeşti, în ziua de 17 octombrie 2008, cu ocazia acţiunilor organizate de Asociaţia Patriotică ”Ţara Iancului-iubirea mea” din Deva, copleşit de emoţie şi cu lacrimi în ochi, distinsul dascăl rememora acele momente grele de început ale şcolii, pe colaboratorii săi care erau trecuţi în eternitate : primarul Iancu Bulz şi învăţătorii Laurean Miclea, Ioan Pop, Martin, Iosif Florea şi Nicolae Tămaş, dar cu un deosebit respect îi amintea şi pe toţi locuitorii celor opt sate din comună care au sprijinit efortul de contruire a şcolii. 

Nimeni dintre cei prezenţi acolo nu bănuiam că acest discurs emoţionant va fi “căntecul de lebădă” pe care îl va rosti în această şcoală, principalul său ctitor, directorul Aurel Vuzdugan.


Activitatea de director cu multiplele probleme, nu îl va face pe profesorul  Aurel Vuzdugan să neglijeze munca la catedră şi nici propria sa perfecţionare. Va rămăne în continuare acelaşi dascăl pedant, exigent, bine-pregătit professional dar şi apropiat de elevi. În perioada celor peste patru decenii la catedră, a promovat dintre elevii săi câteva zeci de intelectuali dar şi sute de muncitori şi ţărani care au învaţat de la dascălul lor nu numai literatură şi gramatică ci şi simţul răspunderii şi al omeniei, Cei care i-am fost elevi ni-l amintim cu câtă profunzime se transpunea  în     ipostasul pesonajelor literare pe care le preda, cu precădere Fefeleaga, Domnul Trandafir s-au Niculăieş din povestirea “Un om necăjit”, impresionându-i şi captivându-i pe elevi. De asemenea ni-l amintim pe profesorul Aurel Vuzdugan ca pe un “as” al gramaticii. Expesia folosită de mulţi dintre foştii săi elevi “nu-mi da mie lecţii că am făcut gramatică cu Vuzdugan” a devenit o adevărată zicală în zonă.


Profesorul Aurel Vuzdugan a fost şi un mare patriot. Atunci când vorbea despre marile personalităţi ale istoriei noastre sau despre evenimente istorice , o făcea cu o evlavie deosebită. Purta mereu la el o panglică tricoloră, care o obţinuse de la o familie a cărui strămoş fusese torturat în temniţele regimului dualist austro-ungar pentru expunerea ei. Ori de câte ori prezenta în public povestea cutremurătoare a acestei panglici, o făcea cu o emoţie  deosebită, după care săruta panglica ca pe o sfântă relicvă şi apoi o împătura cu grijă. Deşi era un riguros profesor de Limba română, atunci când avea ocazia nu ezita să le prezinte elevilor săi  elemente de istorie naţională şi mai ales locală, cu care îi fascina.


Ca director de şcoală, activitatea san u s-a rezumat doar la ridicarea edificiului, ci a fost şi un excelent manager, implicându-se active în rezolvarea tuturor problemelor şcolii pe care o iubea foarte mult. În registrul de inspecţii al Şcolii Generale Tomeşti se poate observa că în toate procesele verbale de inspecţii şi în toate notele de control sunt cuvinte de laudă asupra activităţii sale. 


Chiar dacă va obţine toate gradele didactice şi se va afirma ca un profesor emerit, având astfel posibilitatea de a se transfera la un liceu din zonă sau măcar la Şcoala Generală Vaţa aflată la căteva sute de metri de locuinţa sa, cea ce l-ar fi scutit de naveta zilnică de 16 kilometri parcurşi cu bicicleta sau pe jos, Profesorul Aurel Vuzdugan va rămâne tot la şcoala ctitorită de el. Nu o va părăsi nici în anul 1980 când regimul comunist  prin politica de rotire a cadrelor îl va destitui din funcţia de director. Va reveni în această funcţie în anul  1990  şi o va păstra până la pensionarea sa din anul 1999, rămânând acelaşi bun administrator.


După pensionare, pe lângă activitatea de sculptor în lemn, se va dedica cu toată pasiunea unui vis mai vechi, anume alcătuirea unei monografii a comunei Vaţa de Jos. Chiar dacă avea probleme de sănătate, nu va precupeţi nici un efort  în realizarea visului său, făcând numeroase cercetări în mari biblioteci şi arhive din ţară.


Va reuşi să-şi finalizeze  capodopera cu puţine zile înainte de trecerea la cele veşnice, dar nu va mai apuca că o vadă publictă aşa cum îşi dorea.


La 26 octombrie 2009, inima celui care a fost profesorul, directorul şi marele patriot Aurel Vuzdugan, ctitor al Şcolii Generale Tomeşti şi mare istoric local, va înceta să mai bată. 


El va rămâne dea pururi viu nu numai în Împărăţia cerurilor, ci şi în inimile atâtor zeci de generaţii de elevi şi a cunoscuţilor săi, pentru care a fost un dascăl de excepţie şi un model pentru toţi dascălii. 

